Բայց լեզվի հերն անիծող այս հերոսներն իբր քիչ էին, սցենարիստի երևակայությամբ մեկն էլ է հորինվել, որի «առաքելությունը» նոր հայերեն ստեղծելն է՝ նոր քերականությամբ, նոր կանոններով: Նշված սերիալի հերոսներից «Զորիկ ձյան», ինչպես ակնածանքով դիմում են նրան խաղընկերները, համառորեն քերականության նոր օրենքներ է մշակում և ինքն էլ առաջին օրինակը տալիս: Նրա լեզվում, ասենք, կանգնի՛ր հրամայական եղանակի բայը դառնում է կայնա՛, նստի՛ր-ը` նստա՛, պաչի՛ր-ը` պաչա՛ կամ պաչա՛ր, դի՛ր-ը` դրա՛: Նստար բայաձևը, նայած լեզվական միջավայրի (այդ միջավայրը ինքը` «Զորիկ ձյան» է ստեղծում), այս նոր լեզվում (պայմանականորեն կոչենք շանթերեն), բացի հրամայական եղանակի նստի՛ր-ից, կարող է նշանակել նաև` նստում ես, նստելու ես, նստեցիր… և այլն: Ինչպես տեսնում ենք, խնայողության բացառիկ ռեժիմ է մշակվում մեր լեզվի համար` ընդամենը մի բառ ես ասում ու հասկանում… ինչ ասես: